- Havde du sagt til mig for et år siden, at der ville komme til at sidde et folketingsmedlem og en minister hjemme i mit bryggers en søndag aften, så ville jeg ikke have troet på det. Ordene kommer fra komikeren Martin Kanstrup fra Thy. Han har fået en ret usædvanlig henvendelse fra erhvervsminister Simon Kollerup (A). Baggrunden er den, at Martin Kanstrup blandt andet er kendt for under corona-nedlukningerne at have sendt live på Facebook hjemme fra sit bryggers, hvor han blandede musik og komik til glæde for en stor skare, som fulgte med. En af seerne var erhvervsministeren. Nu har han rettet henvendelse til den muntre thybo - Jeg havde ikke tænkt, at det (konceptet, red.) skulle åbnes igen, lyder det fra Martin Kanstrup, der bliver kaldt den nye Niels Hausgaard fra Thy. Nu har han dog besluttet sig for at gennemføre en ny sending fra sit bryggers, men der følger to betingelser med, har han sagt til ministeren. Der må ikke tales om politik, og så skal der være én med fra den anden partifløj. - Jeg skal jo ikke tage parti, fastslår komikeren. Og den aftale var Simon Kollerup (A) med på. Repræsentanten fra den anden blok bliver Torsten Schack Pedersen (V). - Jeg har planer om at teste deres grænser. Hvad kan man egentlig få en politiker til. Martin Kanstrup vil udsætte de to for komiske ting – ikke for at gøre grin med dem, men for at folk skal se nogle nye sider af de to politikere. - De bør tjekke op på mig, for så er de forberedt på, at alt kan ske i det bryggers. Hvis de ikke er med på gak og gøgl, så er jeg et totalt fejlcast, fastslår thyboen. Martin Kanstrup er især spændt på at få afdækket, om de to politikere har anhængertræk på deres bil. Han er dog på ingen måde starstruck over det fine selskab i bryggerset, men der er alligevel noget, som godt kan give panderynker inden det usædvanlige vælgermøde. - Folk kan blive tosset i hovedet, når det handler om politik. Jeg er spændt på, om folk kan styre sig i kommentarsporet, erkender han. - Det tænder nogle vilddyr. Der er ikke langt fra hooligans til politiske fans. Derfor håber komikeren på, at seerne vil se bort fra politikken og bare se på de to kandidater som mennesker. - Jeg bryder mig ikke om, når folk ikke taler ordentligt til hinanden, men man må godt joke med hinanden. Hans mål er, at folk lærer mennesket bag politikeren bedre at kende. På søndag går det løs klokken 21 hjemme fra bryggerset i Skyum. Og nu er der ingen vej tilbage. - Jeg har trang til at skubbe ting et sted hen, hvor jeg ikke kan bunde. Så kan man mærke, man er i live, når man er på dybt vand, lyder det fra komikeren, der gør flittigt brug af sine egenskaber som musiker i egne shows på scener rundt i landet. Nu er han på vej ud ad en ny vej. - Det kunne være sjovt at prøve med politisk satire. Det er grunden til, at jeg gør det. Martin Kanstrup har ikke lagt noget fast program, og meget afhænger af, om de to politikere har husket en bestemt beklædningsgenstand. - Jeg er spændt på, om de har ja-hatten på.

Opsummering:
Det krævede lige nogle overvejelser, da erhvervsminister Simon Kollerup inviterede sig selv hjem i et bryggers i Thy hos den musikalske komiker Martin Kanstrup.